แบงก์รัฐปล่อยกู้ กลุ่มธุรกิจโต9%
คลังประเมิน 8 แบงก์รัฐ ผลงานไตรมาสแรกผ่านฉลุย สินเชื่อธุรกิจโตได้ 9.8%
13 ส.ค. 2558

คลังประเมิน 8 แบงก์รัฐ ผลงานไตรมาสแรกผ่านฉลุย สินเชื่อธุรกิจโตได้ 9.8% 
สำนักงานเศรษฐกิจการคลัง (สศค.) เปิดเผยถึงผลดำเนินงานไตรมาสแรกปีนี้ของสถาบันการเงินเฉพาะกิจของรัฐ 8 แห่ง พบว่า สินเชื่อรวมขยายตัวได้ต่อเนื่อง คุณภาพสินเชื่ออยู่ในเกณฑ์ดี และมีเงินกันสำรองในระดับที่สูง มีการผลการดำเนินงานที่ดีต่อเนื่อง และมีเงินกองทุนอยู่ในระดับที่เพียงพอต่อการดำเนินงานในระยะต่อไป
สำหรับยอดคงค้างสินเชื่อรวมครึ่งแรกปีนี้อยู่ที่ 3.99 ล้านล้านบาท ขยายตัว 5.8% จากช่วงเดียวกันปีก่อน และขยายตัวจากไตรมาสก่อนหน้า 1.1% ขณะที่มีเงินฝากรวม 3.99 ล้านล้านบาท ขยายตัว 5.3% จากช่วงเดียวกันปีก่อน และขยายตัว 3.4% จากไตรมาสก่อนหน้า 
ทั้งนี้ สินเชื่อรวมที่ขยายตัวได้ดี คือ สินเชื่อธุรกิจ ขยายตัว 9.8% จากช่วงเดียวกันปีก่อน เทียบกับไตรมาสก่อนหน้าที่ขยายตัวได้ 5.6% แต่สินเชื่อเพื่อการบริโภคขยายตัวลดลงมาอยู่ที่ 2.4% เทียบกับไตรมาสก่อนหน้าอยู่ที่ขยายตัว 4.7%
สาเหตุที่สินเชื่อการบริโภคลดลง มาก จากการลดลงของสินเชื่อส่วนบุคคลเป็นสำคัญ โดยขยายตัว 3.5% จากที่ช่วงเดียวกันปีก่อน และไตรมาสก่อนหน้าขยายตัวได้ 0.9% ส่วนสินเชื่อส่วนบุคคลหดตัว ทั้งการสินเชื่อเพื่อบริโภคทั่วไป การศึกษา การเดินทางไปต่างประเทศ มีเพียงสินเชื่อเพื่อซื้อรถยนต์และจักรยานยนต์ที่ยังขยายตัว
ด้านหนี้ที่ไม่ก่อให้เกิดรายได้ (เอ็นพีแอล) ไตรมาสแรกปีนี้มี 2 แสนล้านบาท หรือ 5.5% ของสินเชื่อรวม ลดลงจากไตรมาสก่อนหน้าที่มี 5.6% เนื่องจากมีการเร่งแก้หนี้เสียและขยายสินเชื่อใหม่เพิ่ม และมีผลกำไรจากการดำเนินงาน 3,713 ล้านบาท เงินกองทุนต่อสินทรัพย์เสี่ยง (BIS) อยู่ที่ 12.3% เพียงพอต่อการดำเนินงานสนับสนุนเศรษฐกิจของประเทศในระยะต่อไป
ทั้งนี้ สถาบันการเงินเฉพาะกิจ8 แห่ง ประกอบด้วย ธนาคารออมสิน ธนาคารเพื่อการเกษตรและสหกรณ์การเกษตร (ธ.ก.ส.) ธนาคารอาคารสงเคราะห์ (ธอส.) ธนาคารเพื่อการส่งออกและนำเข้าแห่งประเทศไทย ธนาคารพัฒนาวิสาหกิจขนาดกลางและขยาดย่อมแห่งประเทศไทย ธนาคารอิสลามแห่งประเทศไทย บรรษัทประกันสินเชื่ออุตสาหกรรมขนาดย่อม (บสย.) และบรรษัทตลาดรองสินเชื่อที่อยู่อาศัย (บตท.)